Title: odbor obchodu Bratislava,15.5.1996
Author: MP SR
Last saved by: Ing. Milan Pakši

Správa o ukončení rokovaní o liberalizácii vzájomného obchodu so spracovanými                poľnohospodárskymi výrobkami medzi SR a EÚ

	Na rozdiel od doterajšieho obchodu so spracovanými poľnohospodárskymi výrobkami medzi SR a EÚ predmetom liberalizácie budú všetky komodity, ktoré EÚ zaraďuje do tejto kategórie. Podľa chápania poľnohospodárskej politiky EÚ sa u týchto výrobkov neaplikujú žiadne trhové poriadky, pričom podľa expertov EÚ sa skladajú tak z poľnohospodárskej časti ako aj priemyselnej časti. Preto ani zodpovednosť za tieto výrobky nemá DG – AGRI ale DG- PRIEMYSEL. Vyššia úroveň ochrany trhu sa u nich aplikuje vo väzbe na podiel zapracovaného základného poľnohospodárskeho výrobku.

	V rámci platnej dohody s EÚ sa u väčšiny týchto komodít aplikujú medzi SR a EÚ koncesie na dovoz, resp. vývoz. Jednotlivé koncesie sa delia do 3 častí: 
1)	výrobky u ktorých EÚ aplikuje hodnotovú preferenčnú kvótu so zníženým      poľnohospodárskym komponentom na náš export ( príloha č.1 )
2)	výrobky u ktorých sa na náš export aplikujú znížené clá ( príloha č.2 )
3)	nové doteraz neliberalizované spracované poľnohospodárske výrobky ( príloha č.3 )

Zástupcovia Komisie EÚ predložili slovenskej strane  na prvom rokovaní návrhy na znižovanie, resp. odstránenie cla, ktoré boli odkonzultované členskými štátmi a ktoré boli prakticky zhodné voči asociovaným krajinám ( vo väzbe na doterajšie koncesie). Tieto návrhy však zahŕňajú aj ostatné spracované poľnohospodárske výrobky, t.j. aj tie ktoré doteraz neboli predmetom koncesií. V tomto materiáli sú uvedené v prílohe č. 3. 

Slovenská strana pri rokovaní vychádzala z rokovacieho mandátu daného vedením Ministerstva pôdohospodárstva SR, zohľadňujúc pritom potrebu koordinácie obchodnej politiky voči EÚ s českou stranou. Pôvodný mandát SR umožňoval rokovania o priemerne 50%-nej redukcii cla s tým, že u skupiny výrobkov ako napríklad liehoviny, nealkonápoje sa uvažovalo s recipročným 0%-ným clom. Vzhľadom na slabšiu protiponuku Komisie EÚ však zástupcovia SR ponúkli zástupcom Komisie EÚ nižšiu úroveň našich importných koncesií v rámci liberalizácii vzájomného obchodu. Najmä u citlivejších položiek ( cestoviny, jogurty,.. ) sa tak výraznejšie neotvorí náš domáci trh potenciálnemu dovozu z EÚ.
Výsledky rokovaní  podľa jednotlivých koncesných listín: 

1) výrobky u ktorých EÚ aplikuje hodnotovú preferenčnú kvótu so zníženým poľnohospodárskym    komponentom na náš export ( príloha č.1)

	Hlavným zámerom pri týchto výrobkoch pri našom exporte do EÚ bola snaha zlepšiť naše exportné podmienky. V súčasnosti sa na náš export týchto komodít aplikuje znížené clo (prakticky na úrovni 15-20% z colnej hodnoty ). Aj toto znížené clo je však vysokou prekážkou nášho vývozu do EÚ. Preto EÚ tak SR ako aj ostatným asociovaným krajinám ponúkla zrušenie cla v rámci platnej kvóty. V prípade, že by SR neuzavrela dohodu, tak by mala zhoršené podmienky oproti ostatným asociovaným krajinám pri vývoze. 

	Výšku kvóty EÚ tradične odvodzuje od tradičného obchodu, alebo od už stanovenej platnej kvóty. Pre SR predstavuje na rok 2001 výška kvóty výšku cca 2,7 mil. EURO. Reálny vývoz zo SR je však len cca 1,6 mil. EURO. Na rok 2001 sa dohodla výška kvóty 3,3 mil. EURO ( cca 144 mil. Sk) , ktorá predstavuje cca 2-násobok aktuálneho vývozu do EÚ. Výška hodnotovej kvóty sa však má ročne zvyšovať o 330 tis. EURO ( cca 14 mil. Sk ). Vývozy navyše kvóty budú podliehať každoročnej redukcii cla EÚ o 10%, t.j. v priebehu prechodného obdobia 10 rokov ( ak sa neurýchli miera liberalizácie obchodu s týmito výrobkami medzi SR a EÚ) by sa tak na náš vývoz aplikovalo 0% clo bez akéhokoľvek obmedzenia.

	Na náš dovoz týchto výrobkov sa navrhuje poskytnúť redukciu, resp. odstránenie cla. V prípade menej citlivých výrobkov ( kde máme clo do 5% ) sa navrhuje odstrániť clo. V prípade citlivejších výrobkov ( clo nad 5% ) sa clo zníži o 20%. Táto liberalizácia nášho dovozu je však  1-kroková. Pri citlivejších komoditách ( jogurty, cestoviny,...) je tak dohodnutá liberalizácia obchodu pri našom dovoze únosná.

	Pre ČR však výška hodnotovej kvóty je nedostatočnou, pokrýva súčasný export do EÚ len na úrovni cca 60-65% ročných exportov. Na vyrovnanie výšky kvóty úrovni exportov by potrebovala ČR  výšku kvóty na úrovni cca 16 mil. EURO. Túto výšku však česká strana s EÚ nedohodla. Preto v marci opätovne otvorila rokovania s Komisiou EÚ s prioritným cieľom dosiahnuť vyššiu výšku kvóty. Zástupca Komisie EÚ však zdôraznil, že zvýšenie kvóty je možné len pri ďalších koncesiách na import z EÚ. V prípade ak by SR pristúpila k tejto požiadavke, znamenalo by to možnosť prehĺbenia úrovne našich koncesií na dovoz z EÚ čo by predstavovalo prípadné ohrozenie nášho trhu . Z toho dôvodu , keďže súčasná dohoda nepredstavuje konkrétne reálne ohrozenie trhu SR, nenavrhuje slovenská strana otvoriť rokovania s EÚ v tejto oblasti. Podľa posledných neoficiálnych informácií sa však ešte česká strana nedokázala dohodnúť s EÚ.

2)	výrobky u ktorých sa na náš export aplikujú znížené clá (príloha č.2)

Pri nových koncesiách sa bude vychádzať z pravidiel aplikovaných  pri komoditách 
podliehajúcich hodnotovej kvóte ( v prílohe 1 ). Na rozdiel od koncesií uvedených v prílohe č.1 sa však  nové koncesie budú aplikovať recipročne. V prípade ciel s úrovňou do 5% či v SR, resp. v EÚ sa tieto clá odstránia. Pri ostatných komoditách  ( mimo nápojov ) sa bude aplikovať 20% redukcia cla. Táto redukcia cla však je len 1-kroková.
	Pri nápojoch ( nealko a alkonápoje ) sa v zásade bude aplikovať obojstranne 0% clo. Vzhľadom na vysokú citlivosť najmä piva a bielych liehovín  pre SR sa však pri našom exporte bude aplikovať 0% clo, avšak pri našom dovoze nie. Pri bielych a ostatných liehovinách (mimo 
koňakov, škótskej a rumu ) sa bude aplikovať 50% redukcia cla : z 25% na 12,5%, keď väčšina bola dovážaná v rámci kvóty s 15% clom v SR.

	U piva pôvodne SR súhlasilo s 50% redukciou cla: z 14% na 7%. Vzhľadom na zvýšenú citlivosť tejto komodity sa však v januári dohodlo, že SR bude aplikovať rovnako ako ČR iba redukciu cla na 10% v 1.roku, v ďalších rokoch sa bude toto clo postupne znižovať  o 10% ročne. 

ČR dohodla s EÚ u liehovín zrušenie cla u všetkých komodít, vzhľadom na závery SR s EÚ  však ešte skúša možnosť podobných koncesií za tieto liehoviny aké dosiahla SR. V prípade, že by SR taktiež otvorila rokovania s EÚ, nemohla by nič získať.

3)	nové doteraz neliberalizované spracované poľnohospodárske výrobky (príloha č.3)

Pri týchto výrobkoch sa dohodol nasledovný princíp liberalizácie vzájomného obchodu týkajúci sa importného režimu EÚ:
-	obe strany recipročne znížia u všetkých týchto položiek clo o 10%. Tento postup je 
1-krokový. Ďalšia liberalizácia sa môže realizovať až v rámci nového kola rokovaní  o ďalšej bilaterálnej liberalizácii obchodu.

Z hľadiska citlivosti výrobkov sú v tejto skupine aj citlivé výrobky ako cigarety a lieh, 
avšak len 10% redukcia ciel nemôže ovplyvniť výšku dovozu do SR.

	Na druhej strane pri skupine niektorých výrobkov ( podľa prílohy X asociačnej dohody) aplikuje SR voči EÚ 0% clo bez obmedzenia. EÚ pritom aplikuje pomerne vysoké clo. Na aspoň čiastočné odstránenie tejto disparity sa dohodla na vývoz zo SR množstevná kvóta vo výške 500 ton pri 0% cle. Táto kvóta sa bude ročne zvyšovať o 10%. 

	Z hľadiska významu do popredia vstupuje ekonomicko-politický význam tejto liberalizácie obchodu. SR tu deklaruje pripravenosť na integráciu do EÚ aj za oblasť agrárneho obchodu. Na rozdiel od ostatných asociovaných krajín má SR všeobecne nízke clo a preto dosahy na dovoz do SR z hľadiska domáceho priemyslu sú nízke. Už existujúca nízka úroveň ciel v týchto výrobkoch vytvára vysokú otvorenosť trhu a neumožňuje vyšší nárast dovozu do SR.

	Na druhej strane je výraznou koncesiou na náš vývoz hodnotová kvóta s 0% clom, nárast vývozu zo SR za rok 2000 predstavuje cca 90 mil. Sk. Rovnako významná vývozná koncesia je v oblasti  výrobkov  podliehajúcich  Prílohe  X  ( ide najmä o dextríny ) pri  0% cle.
Hodnota tejto koncesie predstavuje cca 15 mil. Sk.

	Dohodnuté návrhy koncesií nie sú finálne, v prípade záujmu  zmluvnej strany – tak SR ako aj Komisie EÚ sa môže rokovať o prehĺbení dosiahnutej úrovne liberalizácie obchodu na základe návrhu Rozhodnutia Asociačnej rady ( príloha č.4).